
Så blev det langt om længe muligt at holde vores generalforsamling. Som stort set alt andet har vi også været ramt af corona epidemien og underlagt diverse restriktioner. 
Umiddelbart efter generalforsamlingen sidste år blev Danmark lukket ned. Det påvirkede vores muligheder for at holde det konstituerende bestyrelsesmøde, idet vi jo ikke måtte mødes fysisk. Konstitueringen blev foretaget via mail og et efterfølgende møde blev afholdt via teams. 
Restriktionerne bevirkede også at vi blev nødt til at aflyse Områdets dag. Vi bestilte derfor Morten Berg til at ordne bedene. 
Når vi nu er ved Områdets dag, så må vi bare konstatere, at det stort set altid er den samme lille skare der troligt møder op.  Ærgerligt at det ikke har en større opbakning. 
Det giver stof til eftertanke. Tiden/lysten/motivationen er ikke til stede, og det formodes ikke at blive bedre her i disse coronatider. Vi har derfor besluttet ikke at afholde Området dag i år. Vi bestiller lugning af bedene. 
Træerne ved søen trænger til beskæring. Vi har haft en professionel træbeskærer ude og se på træerne og han har givet råd og vejledning til beskæring og pasning, samt et prisoverslag på nødvendig beskæring, incl. flishugning.  Nogle af træerne er i en sådan stand, at, bl.a. piletræerne, ikke kan klare en hård efterårsstorm. 
Årets lyspunkt var da vi fik lys rundt om søen. 8 lamper der giver et roligt og flot lys. Vi fik bekræftet, at vi bor på en opfyldt grusgrav, kædegraveren kunne ikke klare gravearbejdet til kablerne. Der var simpelthen så mange murbrokker, betonstykker og jern i jorden, at den gav op. Det blev nødvendigt at få fat i en rendegraver til opgaven. Den kunne klare det, men det blev så desværre lidt dyrere end budgetteret.
Jørgen har stået for opsætningen og monteringen. Støbningen af fundamenterne blev klaret i fællesskab – her kunne der godt samles det nødvendig hjælp. Tak til dem som gav en hånd med.  
Vinteren var hård i år, sne og frost bevirkede, at vi fik gang i vores vinterberedskab. Vi var spændte på hvordan asfaltbelægningen klarede frosten. Forholdsvis godt men der er dog nogle steder der trænger til reparation, det bliver sat i værk her i løbet af sommeren. 
Byggeriet har der været godt gang i. Der er kommet nye huse på både Troldhøj og Solhøj. På Troldhøj er der også sket udskiftning i nogle af husene. Velkommen til alle jer nye, vi håber I er faldet godt til.  
Med et anderledes år bag os var det ordene.
